Parra se Blog: KLEIN JAKKALSIES
Ons geestelike terugval kom nie skielik en in 'n kort tydjie nie. Ons koel af teenoor ons Heiland deur klein dingetjies wat ons in ons lewens toelaat, soos die tyd aanstap laat ons almeer en meer ding in ons lewe toe.
Die grootste tragedie van alles is dat dit nie "nuwe" sondes is wat ons in ons lewe toelaat nie, maar dit is ou bekende dinge wat ons in ons lewe terug toelaat. Daardie dinge wat ons op 'n tyd getuig het, dat die Here ons daarvan verlos het….! 2Pet 2: (20)Want as hulle, nadat hulle deur die kennis van die Here en Saligmaker, Jesus Christus, die besmettinge van die wêreld ontvlug het, hulle tog weer deur hierdie dinge laat verstrik en oorwin word, dan het vir hulle die laaste erger geword as die eerste.
(21) Want dit sou vir hulle beter wees as hulle die weg van die geregtigheid nie geken het nie, as dat hulle, nadat hulle dit leer ken het, hulle afkeer van die heilige gebod wat aan hulle oorgelewer is.
(22) Maar oor hulle het gekom wat die ware spreekwoord sê: Die hond het omgedraai na sy eie uitbraaksel, en die gewaste sog om in die modder te rol.
Hierdie klein sondetjies wat ons toelaat, dit is hulle wat die meeste skade aanrig, want jy het regverdiging hoekom jy dit toelaat of doen, terwyl jy die "groot" sondes vermy en onder 'n waan lewe dat dit nog goedgaan met jou siel.
Dit is die klein jakkalsies wat die wingerd so verniel, dat daar van hom niks oorbly nie en jy kom dit eers agter wanneer dit te laat is. Wanneer daar van jou geestelike lewe met Jesus niks meer oorbly nie.
As jy agterkom dat jy iets verkeerds in jou lewe toelaat, bely dit dadelik sodat jou verhouding met die Here herstel kan word. Moenie wag tot vanaand om dit te doen nie. Die oomblik wat die Heilige Gees jou daarop wys, of herinner dat jy dit gedoen het, moenie uitstel nie, kry jouself eenkant en bely dit dadelik!
Openb 3:5 Wie oorwin,sal beklee word met wit klere, en Ek sal sy naam nooit uitwis uit die boek van die lewe nie, en Ek sal sy naam bely voor My Vader en voor Sy engele
Liewe Heer help asseblief almal wat afgekoel het, om agter te kom dat hulle verhouding met U tot niet is. Heilige Gees van die Vader, herinner hulle aan dit wat hulle verkeerd gedoen het, sodat hulle die verkeerde kan bely en U uitnooi om by hulle te kom woning maak,Amen.
OomP, ons kan darem maar lekker "speletjies" speel deur te maak asof die klein sondes nie so erg is nie; en soos jy onderstreep: dis waar die saad gesaai word om verder te versleg.